khistorydata/jeongjo-sjw-relations huggingface dataset:
정조 7년 · 목
江華留守金魯鎭。以春操設行。令廟堂稟旨事狀啓。敎以。圻甸春操。豈可如例設行。以貽民邑之幣水陸軍習操特爲停操事。令廟堂卽爲分付該道道臣及兩都留守處。嶺南湖西幷令停操。以舒一分民力。畿甸尤甚之次邑及湖西嶺南賑邑上番軍有無。問于該營。停仍間草記。雖非賑邑。兵使點送。必多廚傳之弊。限秋成。幷令附近邑營將替行之意。亦爲分付。因此思之。大比不遠。諸道試邑當次。如在尤甚或之次邑。幷卽移定稍實邑。當次邑待後次爲之之意分付。今番科擧。出於飭慶之擧。雖不得已趁卽役行。而凡係供億之節。措辦之事。比常年十分省減。如是下敎之後。萬一試官致責於守令。而監司慝不以聞。當隨聞重飭。太抵近來此等申飭。外邑視若尋常。未見有實效。今或復循前習。從後現發。該邑守令亦難免重罪。試邑及沿路。當分遣宣傳官摘奸。以此各別嚴飭諸道。
정조 7년 · 강
命衛將所書員池大源。軍士孫伐伊。自兵曹科罪。
정조 7년 · 목
兵曹啓言。闕門下鑰之後。衛將所書員池大源。軍士孫伐伊。現捉於近仗軍士。問其委折。則以輸納人日製落幅紙於政院之際。未及出門云。而省記外留在門內。事極駭痛。出付攸司。從重科治。而臣曹亦不能覺察。惶恐待罪。敎以。近來兵曹入直堂上。全不知申飭此等事。攔入也爭鬧也。凡係怪駭之事。不一而足。擬待過齋後。堂郞以下。一幷嚴加勘斷矣。卿則持被初日。有此草記。極其可嘉。厥漢等所爲。非今斯今。今番自本曹科罪。
정조 7년 · 강
御仁政門。行朝參。
정조 7년 · 목
具翼善冠袞龍袍。乘輿出仁和門。御仁政門。大臣百官行禮訖。予謂綾恩君具允明曰。久不見矣。允明曰。積違天陞。今則自同平人。復覲耿光。無復悢矣。仍謂副修撰尹得孚曰。爾見故相金昌集文稿乎。得孚曰。未能思之矣。予曰。予嘗見之。故相亦以爲不可妄論。予於此事。豈欲有始無終守。但身後追奪。卽生者之一律。則稍過分數矣。前後筵敎。已諭之矣。得孚曰。宣擧則猶可復官。而極之背師之罪。豈可復官乎。予曰過矣。予曰。百官班中。無奏事者乎。承旨曰。無云矣。禮畢後。乘輿出仁和門還內。
정조 7년 · 강
領議政徐命善陳勉。賜批。
정조 7년 · 목
命善啓言。帝王之學。與韋布不同。察之於天人之際。措之於政法之間。故朝講夕對。非獨文字之誦習。旨義之硏窮。而常欲引古參今。取彼喩此。以盡夫由體達用之實。此聖學之必資問辨。而君德之必待啓沃也。今我聖上。以聰明有臨之姿。懋遜志時敏之學。雖使鴻儒碩士。日侍經筵。尙不足以開發睿智。稱塞顧問。況以章句之凡儒。一誦陳腐之常談。欲聖心之怡然有會。而不厭其反覆也。誠亦難矣。然方當春煦漸長。新錄纔成。其在裕昆之道。尤宜聖工之加勉。留心察納。頻御經筵。一以收討論之益。一以示身敎之方焉。批以。所奏甚好。當體念矣。又啓曰。國家之有言路。猶人之血脈。血脈不通。則元氣壅滯。言路不開。則群情蔽塞。故古有立賞以勸之者。我聖上臨御以後。求言之敎。無歲無之。而忠讜之論。尙此寂然。自識者觀之。以今日之言路。謂之開乎閉乎。此殆聖朝來諫之德。猶有所未盡而然耳。伏願深軫聖念焉。批以所奏甚好。另欲體念矣。
정조 7년 · 강
命先正臣趙憲。令該曹定其後嗣。
정조 7년 · 목
領議政徐命善啓言。我朝家法。以旌德禮賢爲化道之先務。崇報之典。屢俊於賜額。優恤之恩。至及於錄後。而日昨兩書院致祭之命。又出尊道曠感之聖意。臣亦因此有仰陳者矣。先正臣趙憲祠版。以其不祧之故。尙今在世。而間因宗支之聚訟。以致祀享之迭主。今則前日主祀。已作古人。而又無子孫之可繼。香火斷絕。廟宇荒廢。故多士呈單。冀臣轉達天聽。此實朝家之所宜愍念。而不可無繼絶之擧也。特令該曹。問于本家。定其後嗣。俾宗祀有托。實合旌賢之政。故敢達矣。從之。
정조 7년 · 강
命執義兪彥鏶加資。
정조 7년 · 목
領議政徐命善啓言。伏見日昨所下傳敎。惓惓以崇儒重道。爲衛正闢邪之本。而旣命方伯。薦進經行之士。又令廟堂。講究作興之策。臣三復欽歎。有以仰我聖上側席敷求之盛意也。臣忝在承弼之地。未嘗旁招俊㐅。以備登庸。則竊位之誚。無非逃罪。而第念欲求未擧之賢。則宜先用已擧之賢。方今抄選。只有一人。特加超擢。俾聳觀瞻。豈不合於先從隗始之義乎。執義兪彥鏶加資。以示風動之意宜矣。從之。
정조 7년 · 강
命畿內還祖。量宜移轉。以補播種。
정조 7년 · 목
領議政徐命善啓言。畿內還祖。或因停退。或因代納。本色收捧。其數無畿。今春種穀。恐有不敷之慮。而運輸之政。姑難輕議。勢將就道內稍裕處。量宜移轉。以爲損有餘補不足之道。此則道臣必當從便擧行。而爲守令者。每以出穀境內爲難。紛紜頉報之際。易致播種之愆期。此殊可念。令道臣預先留意於田總穀簿之間。較數分排。早卽知委。俾免臨時窘束之弊。請出擧條申飭。從之。
정조 7년 · 강
飭設脤諸道守令。
정조 7년 · 목
領議政徐命善啓言。今已開春。脤政行將設施矣。大抵救急之方。雖在設粥。全活之道。無過於等還。以其所濟者雖多。而無難辦之慮。所受者雖少。而有可繼之故也。若其均一排巡。隨時添刪。穀不尾閭。民無菜色。惟在守令擧而措之之如何。雖以今番賑廳發賣觀之。抄戶旣精。管束且嚴。故虛實不至相蒙。吏胥無緣作奸。苟使設賑諸邑。一用此規。飢口則必親査括。還分則務盡均俵。愛惜粒米之浪費。必無一民捐瘠之患。另飭諸道。使之知悉守令。請俾各惕念擧行。從之。
정조 7년 · 강
命守總兩營。春操特停。
정조 7년 · 목
領議政徐命善啓言。守總兩營春操稟啓。姑未來到。而旣軫畿內之歉荒。特下停操之命。兩營兵俱在畿內。則似當一體停操。請以此分付。從之。
정조 7년 · 목
領議政徐命善啓言。翰圈有命。且有別兼春秋李集斗上來之敎矣。雖使李集斗上來。必當備三員擧行。而聞兩別兼。曾以圈事被削。不得復當圈坐云。時任別兼春秋一幷減下。請依例都堂會圈。從之。敎以。待明朝。領監事館閣堂上及春秋館堂上命招。
정조 7년 · 강
左議政李福源。淸國榮等亟擧王章。賜批。
정조 7년 · 목
福源啓言。向日所下綸音。昨始頒布矣。國榮德相之罪惡。人孰不知。而縱不能快施孥戮之典。官爵追奪應坐散配等事。亦尙無處分。此賊之罪。其將以歸還二字勘斷而止乎。當初處分。失之太寬。所以澤白泓諸賊。海湖諸孼。踵而起。至有仁京輩稱兵犯闕之計。今又只誅枝葉。而根柢兩賊。終不置法。則安知無不逞之徒。又作藉口之資乎。俯循公議。亟擧王章焉。批以。予亦有商量而然也。
정조 7년 · 강
左議政李福源陳勉。賜批。
정조 7년 · 목
福源啓言。領相俄以開言路事仰陳。而今日言路。誠可悶矣。前後求言之敎。臨朝之歎。凡幾遭矣。而迄此寂然。此固群下之罪。而殿下益宜加勉。以虛受之或未至。開導之或未勤。深加省察。要使反躬之誠。過於貴人之意。則言路不患不開矣。且凡官職久任然後。方可責效而。近來臺諫。遞易太頻。至於都憲之職。地望尤別。國朝久任者。多以年計。而近則乍除旋遞。無異冗官。臣意則臺諫必擇人久任然後。方可責敢言之風。而庶有以仰補來諫之聖意。亦乞留神焉。敎以。所奏好矣。當體念矣。
정조 7년 · 강
命御史。今日內抄啓。
정조 7년 · 목
左議政李福源啓言。三道設賑。最爲目下大政。經紀接濟之策。專左於道臣。而列邑之警惕畏憚。莫如御史。不必監賑。亦不必通一道。間間抽栍廉察。則所廉者。不過若干邑。而竦動殚竭之效。當遍於諸道各邑。此是造化之權。何時何處之差遣何人。則臣不敢仰請。而惟願加之聖意焉。敎以。今日內抄啓也。
정조 7년 · 강
命登科十年科前五十人。隨窠付職。
정조 7년 · 목
左議政李福源啓言。前因堂下文臣之積滯。有蔭十窠變通之命。無勢作散者。得以稍二甄敍。德意所及。莫不攢頌。而法久則弛。十窠之數。難保其永遵定式。申飭銓曹。毋或撓改。使朝家德意。有始有終。至於虛司果出六者。蔭武則遲速間。例皆區處。而文臣之登科十年科前五十之人。往往有未沾寸祿而不着帽。事甚可矜。雖難一時收用。隨其窠闕。次次付職之意。請一體申飭。從之。
정조 7년 · 강
右議政金熤陳勉賜批。
정조 7년 · 목
熤啓言。朝參大朝會也。上以治術政要詢及卿士。下以昌言嘉謨。仰裨皇猷。以爲端本出治之道者。是朝參設行之意也。俄已有領相所奏。而臣愚竊以爲。殿下典學之工。有所未盡而然也。爲治之本。在於典學。典學之要。在於勤講。 先朝五十年治功之隆。實由於終始典學之勤矣。臣之所祈祝。頻御三筵。孜孜好問。繼述 先朝勤學之意。以爲聖人出治之道焉。敎以。所奏切實。體念矣。又啓言。殿下卽祚以後。共儉憂勞。勵精啚治。是宜有治效之已著者。而目下世道日下。時虞日甚。是豈非殿下爲治之道。不得其要而然耶。今若欲正心。則正心之要。克已是也。欲修身。則修身之要。居敬是也。宮府一體。無私好惡。立紀綱之要也。躬行身敎。風行草偃。正風俗之要也。敬天則必以嚴恭寅。畏爲要愛民則必以損上益下爲要。至於開言路之要。在於斥退謟佞。崇儉之要。在於表率宮掖。欲使明儉之化。偏覃一世。則先自人主一身上。一切以儉約爲務。以及於宮掖近習。至令軍民之衆。禍其美服。革其侈習。則崇儉祛侈。當如反手之易矣。臣所謂治得其。要則事半功倍者。良以此也。而溯其本而論之。則徒在於典學之功。臣又以典學二字。終始而仰勉焉。批以卿言果是矣。當加意矣。
정조 7년 · 강
綾恩君其允明陳勉。賜批。
정조 7년 · 목
允明啓言。如臣癃廢。欲陳蒭蕘者。不過目下兩事。卽法 祖宗也。裕後昆也。聖孝逈出百王。寶鑑親上。十九朝盛德大業。揄揚至矣。且伏聞昨日召對。以此進講。猗歟盛哉。古人云欲法堯舜。當法 祖宗。今於寶鑑中。克體克導。善繼善述。則爲堯爲舜。實在於此。況元子定號。國本永固。其所貽燕之道。亦在於此。區區竊付於新年祈祝之意。故敢達。批以。所奏好矣。當體念矣。
정조 7년 · 강
飭藩邑閫鎭濫杖之弊。
정조 7년 · 목
訓鍊大將具善復啓言。邦慶荐疊。沛澤旁流。欽恤之聖德。藹然隆盛。此時藩邑閫鎭。或有法外濫杖。使小民有抱冤莫伸之弊則實非導揚和氣之道。請各別申飭各道。敎以。所奏甚好。來頭繡衣之行。另加探察。如有犯者。斷以重辟。決不饒貸。以此意令廟堂措辭指揮也。
정조 7년 · 강
飭各道閫鎭戎政。
정조 7년 · 목
訓鍊大將具善復啓言。朝家軫念軍民之弊。特爲停操。而各道閫鎭。自下擧行。修飭戎政。實是安不忘危之意。而近來兵使營將。恬嬉度日。率多置之相忘之域。請出擧條嚴飭。從之。
정조 7년 · 강
命孝烈卓異者。從實抄報。
정조 7년 · 목
禮曹判書鄭尙淳啓言。孝烈褒賞。王政之先務。今當歲首。依定式抄啓。而道啓邑狀中。所報者絕少。蓋此等之類。雖或有出衆之孝烈。不過爲州里之私相稱道。未易轉達於官府。泯沒無聞。誠甚慨惜若令諸道。知委列邑。不侍呈單。另加搜訪。先從微賤人中節孝卓異者。從實抄報。以爲褒奬聳勸之道。則庶爲勵世道之一助。故敢達。從之。
정조 7년 · 강
命列邑另揀境內人。輪回試講。
정조 7년 · 목
禮曹判書鄭尙淳啓言。人才作成。專係於敎育培養。敎育之方。惟在先擇訓迪之任。外方敎導之職。今不可復設。而若使列邑。另揀境內有學識望重之人。差出校中都有司掌議等任。授以敎迪之責。使之遴選有地閥年少學優及凡民俊秀者。每月朔望。聚會學宮。以經傳等書。輪回講讀。邑宰則一年四等春秋兩次。招致試講。一如朔望講會之規。考勤慢施賞罰。以爲聳勸之地。道臣巡歷時。四長官都會試講。亦如列邑例。春則試講。秋則試製。使儒衿之流。咸知先經術後程文。作興成就之美。未必無少補。從之。
정조 7년 · 강
命江界例貿及卜定蔘。參量邑勢。從便擧行。
정조 7년 · 목
戶曹判書李性源啓言。江界每年例貿。體蔘爲三十五斤。尾蔘爲二十五斤。以此排用於八送使禮單蔘矣。四五年內。因漂差別差之連績出來。蔘政大縮。再昨年不獲已。筵稟卜定體蔘二十斤。而昨年該色。僅以五斤零塞責上送。幷與當年條而未收者。體蔘爲十九斤零。尾蔘爲十七斤零。目下措備爲急。分付道臣。嚴飭該邑。請趁卽準納。從之。敎以。一時準捧。必有難辦之慮。令道臣參量邑勢民情。從便擧行。亦不必藉此因循。一體嚴飭。
정조 7년 · 목
判尹鄭昌聖啓言。籍法何等嚴重。而近來官不事事。吏不知畏。以今番發賣時見之。主戶雖出立丈之籍。府上初無可考之簿。以致漏籍之類。其數甚夥。事之駭然莫甚。今當式年籍政。不可無各別飭勵之道。若或如前漫忽。不入於府籍。私目成給戶單。則當該監蕫官。主管之本府郎廳從重勘處。該吏則嚴刑遠配之意。請出擧條申飭。從之。敎以。其時堂上越捧一等。郞官拿問處之也。
정조 7년 · 강
命道薦之規。商確稟處。
정조 7년 · 목
判尹鄭昌聖啓言。我國道薦。全無實效。或以七八十老儒。一番檢擬而止。其於取才之實。果何益哉。夫被薦者。或以才能。或以經行。而其所自處。與山林隱逸之流大異。若令道伯。廣搜强仕以下可用之人。敦加勸勉。略放漢法。則必無不來之理。初則敷試以言。終乃明試以功。其在綜核之政。用人之方。似爲得宜矣。予詢大臣。領議政徐命善曰。判尹所奏。意則好矣。而古今有異。自好之士。必不肯隨長吏上來。末流之弊。將至於干祿者應薦。恐不可不更加商量矣。左議政李福源曰。重臣所奏。誠得古意。而古今異宜。今欲行之。則不可不熟講可行無弊之道矣。右議政金熤曰。古今異宜。有志之士。必以呈身自衒爲恥。不肯爲隨計吏之行矣。予詢原任大臣。判府事鄭弘淳曰。道臣有廣搜之誠。士子有韞櫝之美。則實心實政。豈過於是。而數十年來。未聞實效。今雖不可因噎而廢食。苟欲行之。則不可熟講無弊之道矣。判府事李徽之曰。今之道薦。銓曹不識其何狀。只憑薦狀。循例擬望。往往無實。若依成周貢士法。各道被薦人。升入太學。試可而後用之似好矣。領敦寧洪樂性曰。重臣所奏。非不好矣。末流之弊。恐不如目今道薦之規。猶爲興勸之一助也。敎以廟堂之臣更加商確。爛熳消詳。以草記稟處也。
정조 7년 · 강
命漁鹽船稅。令廟堂稟處。
정조 7년 · 목
宣惠堂上鄭民始啓言。漁鹽船稅。屬之均廳。立法頗久。弊隨而生。漁利之加減。或有東西之不同。船隻多少不兼前後各異。推移克補。豈無其道。而各邑不加詳察。京廳無以周知。應入者或漏。當頉者未免。以致公稅自縮。民弊日甚。若此不已。將有不得收拾之慮。臣意則酌量稅額。依寺奴婢道比總之例。使道臣句管收納。則可以詳探物情。制其驘縮。必有公私兩便之道。殊甚便好。而事係變通。請令廟堂商確㐭示處。從之。
정조 7년 · 강
飭漕卒所在邑守令。
정조 7년 · 목
宣惠堂上鄭民始啓言。漕船添給。自來頗厚。故本無欠縮之慮。挽近以來。奸弊漸生。漕卒之無面。逐歲增加。此雖差員不能檢察之致。而亦由於漕卒之不爲選擇故也。目今春漕不遠。若不嚴加申飭。無以防其弊。若復有漕卒無面之事。則差員固當論罪。而漕卒所在邑守令。幷論罪然後。可期實效。以此意請預爲嚴飭。從之。
정조 7년 · 강
命方外久勤。依京軍門例差擬。
정조 7년 · 목
兵曹判書徐有隣啓言。久勤差除。京外判異。京軍門則雖一陳二陳。必從次第。而外方則每政有新報者。則前久勤自在勿施之科。殆無限節。雖以今番都政言之。舊者以無故作散而稱屈。新者以將勿施而呼冤。互相爭訟。臣意則自今以後。外方之久勤。依京軍門例。母論新舊。從次第差擬。而若過三都政不遷則亦依京軍門從末降付之例。以之次人差遣事。請一體定式。從之。
정조 7년 · 강
命各道殺獄。另加審覈。
정조 7년 · 목
刑曹判書嚴璹。參判李崇祜。參議李文源啓言。各道殺獄。當完決者許久積滯。應死者久未成獄。固已可悶而應生者之一向滯囚。亦極可矜。申飭諸道。另加審竅。從近啓間似好矣。從之。
정조 7년 · 강
命鎭營校卒侵漁平民。嚴飭諸道。
정조 7년 · 목
刑曹判書嚴璹。參判李宗祜。參議李文源啓言。鎭營之設。只爲戢盜。而校卒無他聊賴。每以侵漁平民爲事。一買賊物。則稱以接主人。略熟賊面。稱以同黨。見其饒居則脅索之。素有睚眦者則羅織之。民若一入鎭營。則傾財破產者邑邑有之。嚴飭諸道。各鎭營中。如有犯此者。隨現啓聞好矣。從之。
정조 7년 · 강
命漢城府郎廳久任。常漢出身。移送營門掍懲。
정조 7년 · 목
左尹李柱國啓言。都民休戚。係於漢城府。聽訟之道。多在於郎廳。而名雖久任。數遞可悶。大政外不得遷轉於他司事。申飭銓曹。請成節目遵行。敎以。所奏好矣。依爲之。雖於應遷之時。政望名下懸註。如軍色郎廳之例也。又啓言。常漢出身之於法司。不用笞杖。亦不得囚禁。法無以行。頑悍之類。多有不從之弊。此則一依凡民例。請懲治。敎以。出身之不得用笞杖。旣是續典所在。移送於其營門。決棍懲治。又有 先廟受敎。到今依此遵行之外。雖欲更張。似無他道矣。
정조 7년 · 강
遞大司憲鄭一祥。推大司諫林蓍喆。
정조 7년 · 목
左承旨李在學啓言。臺格何等體重。而都憲傳啓之際。湖獄諸囚之已蒙酌處者。不改措語。依前奏達。有損臺體。大司憲鄭一祥請推考。敎以。關係非細。有難推考而止。遞差也。又啓言。諫長傳啓。已正法之罪不能照察。循例連啓。做錯大矣。大司諫林蓍喆請推考。從之。
정조 7년 · 강
兩司避嫌乞遞。賜批。大司諫林蓍喆。掌令李延伋。持平尹致性韓晚裕。正言魚錫齡李亮載。
정조 7년 · 목
避嫌略曰。臣等本以生疏。隨處昏憒。沈湜旣已伏法。而初不照檢。至有承宣請推之擧。何敢晏然仍冒。請命遞斥。批以。勿辭。亦勿退待。○蓍喆又避嫌略曰。曾叨見職。自速大戾。追思揘蹙。且値朝參。尤難逡巡。黽勉冒膺。及登筵席。湖獄諸囚傳啓。全不照檢。憲長已被遞。則臣旣隨參。請命遞斥。批以。若此則朝參兩司。將未免俱空。做錯雖與憲長無異。狀啓未及見之。則猶不是異事。勿辭。亦勿退待。
정조 7년 · 강
大司諫林蓍喆。正言魚錫齡李亮載等懲討。賜批。
정조 7년 · 목
蓍喆等啓言。目下第一件義理。無過於嚴懲討一事。而鄭妻龜柱國榮輩。數三賊魁也。乃殿下寬仁太過。含容爲事。至於德相出。而彝倫斁矣。亂逆肆矣。窮天之罪。與國榮一而二者。而係囚閱月。尙斬一問。大抵此賊。實爲諸賊之巨魁。使此賊一向假息。伈泄度日。將不知幾箇澤白泓。又出於何處。亟恢體天之德。特賜處分。批以。前已悉諭矣。
정조 7년 · 목
大司諫林蓍喆啓言。筵席事體。至爲嚴重。奏事之際。大僚之外。不得立奏。而俄者諸宰。多有立奏之擧。不飭之承宣。旣被問備之罰。則立奏諸宰。不可無警。請一幷推考。從之。
정조 7년 · 강
掌令李延伋陳勉。賜批。
정조 7년 · 목
延伋啓言。國之有言路。猶人之有血脈也。若使血脈之不通。則人不得爲人。言路之或閼。則國不得爲國。言路之有關於人國。固大矣。試看今日言路。開乎否乎。前後求言。非不切矣。而畢竟採納。未見其實。間有一二應旨之言。而未免紙上之空言。只作堂后之休紙。如此而何望其嘉言之日陳。讜論之日聞乎。克恢如流之量。使言路無壅。嘉言罔伏焉。敎以。所奏甚好。當留念矣。
정조 7년 · 강
校理洪仁浩。副校理金翊休尹㬦。修撰李度謙徐美修。副修撰金履正尹得孚等陳勉。賜批。
정조 7년 · 목
仁浩等啓言。大凡治國之要。莫先於崇術開言路。而求賢之道。不必以學者二字。先立名目也。臣等。謂自今以後。內而廟堂。外而方伯。廣搜博訪。各擧一二人。勿拘色目。勿論地閥。專以有實德有實才者。愼選應薦。而自上先以白衣招見。叩其實學。授以內外之職。以寓考績之意。必待其望實相孚。名行無疵然後。任以國事。加以尊官。亦無所不可。至若言路之責。近來兩司數遞。設或有思進昌言之人。實無措手之暇。久於其職然後。方爲求言之要道。竝乞留念焉。批以。所奏甚好。依此爲之也。又啓言。人才進退。專係選部。至於昨冬大政時。所下傳敎。則遍擧諸道之俗。以示一時之恩。此誠古聖王立賢無方之意也。然而前後任銓選者。每患聞見之不廣。間有一二除擬。而癃老者多。不過一謝恩而止。申飭銓曹。廣加搜訪。勿論大政散政。已登薦者盡卽照擬。至若庶類甄用一事。不啻屢勤聖敎。每當政注之時。未見收拾之效。致使懷抱才藝之類。終至空老。而本來許要之法。見格不行。亦宜申飭銓曹。一體甄用好矣。批以。所奏俱是切務。依此申飭也。○㬦啓言。國家之倚毗。專係於大臣。大臣之責。惟在進人才。而未聞廟堂之上。進一賢退一不肖。豈是滿朝百官。無一不肖。擧皆賢俊而然歟九卿之長。方伯之任。間有特簡。大臣之進一人退一人。臣未之有聞。如是而賢者何以勸。愚者何以懲哉。伏願殿下。飭勵政府。勿循常格。廣求才俊。俾盡以人事君之義焉。批以非大臣之過。卽予之過也。然此等之言。出於勤攻之意大。臣亦必加勉。而予亦欲以此加意也。
정조 7년 · 강
副修撰尹得孚。請尹極復下追奪之典。賜批。
정조 7년 · 목
得孚啓言。尹極之背師。實斯文之大變。倫紀之罪人也。千萬意外。又復下復官之命。義理旣明而復晦。聖斷有始而無終。臣竊悼之。且殿下命政院。凡以尹極上疏者。使之一切勿捧。士林之喪。氣公議之抑鬱。當復如何哉。伏願更加三思。勿以刻印銷印爲嫌。而復下追奪之典。批以。予意非有前後之殊。此則筵敎悉及之。而當此無前之邦慶。罪係逆案。苟非伏法之類。此等罪名。擧蒙曠蕩之典。且以先正年譜中故相箚語觀之。仍以置之勿論之科。殆涉如何。況於今番 寶鑑撰次時。奉考 先朝下敎。又如是其諄複嚴切。予見此不覺悚然。有向日處分。此不過仰遵而已。至於章疏勿捧。不但爲止鬧。亦是受敎所在。予意之無他。爾聞筵敎。爾豈不體認。
정조 7년 · 강
重推承旨尹塾李在學趙時偉林錫喆李夔。
정조 7년 · 목
敎曰。奏事之際。大臣則平立。卿宰則起伏。自是古例。而今日卿宰。一幷立奏。承旨無一人察推。此雖小事。亦係朝儀。入侍諸承旨。幷從重推考。
정조 7년 · 강
遞承旨沈有鎭。以申思運代之。尋遞。以李文源代之。
정조 7년 · 목
敎曰。右副承旨許遞。前望單子入之。○政院。以思運在外。啓請下諭。敎以前。望單子入之。
정조 7년 · 강
命漆原縣監孫碩周。相當窠相換。
정조 7년 · 목
碩周。以親年呈狀。吏曹啓請改差。敎以。遠人之仍以落仕。不但矜悶。在兼史時見之。人品才華。極其可尙。近地相當窠守令相換。
정조 7년 · 목
敎曰。兩司中衆所共知有情勢人。幷許遞。與未差之代。今日政差出。待下批牌招。使之處置。○以李文源爲大司成。趙時俊爲大司憲。金翊休爲司諫。金履鏞爲獻納。漆原縣監孫碩周。利城縣監黃檄相換。
정조 7년 · 강
命歲首次對。明日來會。
정조 7년 · 목
敎曰。歲首次對。尙未爲之。大臣當以會圈事。明日造朝。次對明日來會。
정조 7년 · 강
命貢人遺在及蕩減數。懸註書入。
정조 7년 · 목
戶曹啓言。貢人遺在條。限七萬石蕩減事命下矣。各其貢最久條遺在蕩減實數。別單書入。敎以。別單猶不詳細。自今遺在蕩減數。懸註書入。
정조 7년 · 강
命江華府救恤及支放。以元餉留庫中。量宜取用。
정조 7년 · 목
備邊司啓言。卽見江華留守金魯鎭狀啓。則以爲民間農作。已竭各樣公納。甁罌俱空。轉貸無處。以定式元分之數。無以繼巡接濟於麥秋之間留庫中限三千石。特許加分。至於窮殘之不得受還者。當有別般救恤之道。營鎭將卒之每朔支放。年例代給。以元餉耗條取用。而元餉旣以停退。則舊耗取用。自是已行之例。依前例充給事。令廟堂稟告分付矣。餉還元分之數。本自不敷。加分之請。便作應行之例。依狀請留庫中三千石。特許加分。至於飢民救恤之資。將士支放之需。不可無區劃充給之道。而元還之割去。亦非重城餉之意。以今許加分之耗。量宜取用事。請分付。允之。
정조 7년 · 강
命開城府。校卒支放養士供億。以加分耗區劃充給。
정조 7년 · 목
備邊司啓言。卽見開城留守徐有防狀啓。則以爲本府餉還之散在各邑者。分等停減。而養賢庫位稅田畓。多在尤甚邑。應捧稅穀。亦入蠲減。校卒支放養士供億等應下之數。他無推移之道。若以昨年加分耗五百石零。區劃充給。請令廟堂稟旨分付矣。校卒支放之需。養士供億之資。俱是不可已者。以此給代。實爲便當。依狀請施行事。請分付。允之。
정조 7년 · 강
命原春監營北兵營南兵營黃海兵營巡操等事幷停。關東都試依例擧行。
정조 7년 · 목
備邊司啓言。卽見原春監司蔡弘履狀啓。則今春。合操與營將巡點。請令廟堂稟旨分付。勸別武都試。依例設行爲辭。北兵使李鼎炳狀啓。則行屬軍兵合操。茂山以北各衛軍兵巡操。南兵使李漢豐狀啓。三甲左右營春操。南各營所屬邑鎭官鎭門聚點。黃海兵使申應周狀啓。六營將所屬團束軍兵。與營別武士習操。各邑鎭軍器點視。歲抄軍點考等事。幷令廟堂稟旨分付爲請矣。詰戎之久曠。雖甚可悶。窮春動民。亦不可不念。毋論巡操巡點。官鎭門聚點點視點考。幷令姑停。關東勸武都試。依例擧行事。請分付。允之
정조 7년 · 강
政院議啓。請鄭妻還收出陸之命。右承旨趙時偉。同副承旨李夔。
정조 7년 · 목
議啓以爲。卽伏見禁府假都事梁埉狀啓。以鄭妻出陸事。候風云矣。逆如鄭妻。凶如鄭妻。而王章未伸。尙此假息於近島。猶是失刑之大者。今忽有此都事馳啓之擧。此豈非萬萬過中之擧乎。亟卽還收出陸之命。○敎曰。向日傳敎已悉諭。而堤防不可不嚴。故雖値曠蕩之時。猶不疏放者。意亦在耳。且出置則一也。島陸何間。況有世就妻已例乎。不允。
정조 7년 · 강
命玉堂求對。退去以文字書入。
정조 7년 · 목
政院。以玉堂上下番來詣閤外求對啓。敎以更鼓已深之後。豈可瀆擾。退去以文字書入。
정조 7년 · 강
大司諫林蓍喆。掌令李延伋。持平尹致性韓晚裕。正言魚錫齡李亮載等。避嫌乞遞。賜批。
정조 7년 · 목
避嫌略曰。臣等進前奏事之際。再著生疏之失至。有儒臣請罷之擧。雖蒙只推之命。其在臺體。決難仍冒。請命遞斥。批以。勿辭。亦勿退待。○敎曰。俄者臺諫避嫌。以勿辭爲批。而中官誤傳。當該中官罷職。
정조 7년 · 강
司諫金翊休。避嫌乞遞。賜批。
정조 7년 · 목
避嫌略曰。亞諫新除。忽下於玉署持被之日。而諸臺避辭中所稱儒臣請罷者。卽臣於今日前席。猥隨館中諸僚。請罷兩司長官者也。其所引嫌。緣臣所奏。則其何敢晏然仍冒於臺次。請命遞斥。批以所辭太過。勿辭亦勿退待。
정조 7년 · 목
敎曰。莫重傳命誤傳。當該司謁。令攸司科治。
정조 7년 · 강
命遣吏郞。摘奸諸執事淸齋。
정조 7년 · 강
命祈穀祭香祝。當親押。
정조 7년 · 목
因香室受押單子。敎以。出宮時當親押。處所依前爲之。
정조 7년 · 강
召見時原任大臣以下于誠正閣。領議政徐命善。左議政李福源。右議政金熤。判府事李徽之鄭弘淳。領敦寧洪樂性。知事具善復。副司直金華鎭。禮曹判書鄭尙淳。戶曹判書李性源。江華留守金魯鎭。漢城判尹鄭昌聖。工曹判書徐有慶。知事鄭民始。刑曹判書嚴璹。左尹李柱國。副司直李坤沈念祖洪秀輔李敬懋。開城留守徐有防。吏曹參判鄭昌順。大司憲趙時俊。都承旨尹塾。左承旨李在學。右承旨趙時偉。左副承旨林錫喆。同副承旨李夔。應敎徐有成。校理洪仁浩。副校理尹㬦。修撰李度謙徐美修。副修撰金履正尹得孚。
정조 7년 · 목
求對也。○命善曰。臣等全然不知。去夜聞鄭妻出陸之報。有假都事候風之啓云。臣等驚憤痛惋。亟欲求對。而門鑰已下。不敢叩閤。而玆率卿宰。今始請對。亟寢成命。予曰。邦慶無前。苟非元惡大憝伏法之類。皆蒙曠蕩之典。且想 先大王鍾愛之聖念。不忍久於島配。又不欲遽然疏釋。故有此出陸之命。在島在陸。固無關係。旣有世龍妻故事。稍存區別。不送中官。而遣都事矣。命善曰。鄭妻與世龍妻。大有間焉。世龍妻乃是緣坐。鄭妻卽身犯惡逆。豈可施世龍例乎。熤曰。今此擧措。有三不可之理。當屈而伸。一不可也。且非殿下之所罪而斥之。國人之所共謫。殿下不得私也。二不可也。人主命令。必關喉院。而設使喉院。知都事之出去。不知所以然之故。則與不知同也。三不可也。予曰。王府擧行事關密旨。喉院或不得聞知。例也。今此出陸密諭之擧。予雖不言。卿等取考前例。可以知之矣。若以爲過擧。則予自知矣。樂性曰。殿下自知其過擧。則盛矣至矣。曷不改之。福源曰。在法在情。皆未免咈鬱。予曰。鞫囚之道內移配。自有密諭之規。非不知後弊之所關係。卿等之所爭執。而予意有在。其無商量而然也。只欲仰懸 陟降之靈而已。卿等其思之。命善曰。聖敎以慰悅 慈聖爲敎。臣等不敢以一言仰對。令番處分。實關義理。決不奉承矣。樂性曰。此非上下相持之日。惟願亟加三思焉。在學曰。臣等忝在喉院。不得聞知。臣等之罪也。善復曰。亟從大臣之請。民始曰。此賊之非止島配而可贖。則還爲出陸。豈無關於隄防乎。熤曰。雖未知都事之出去。在於何日。而猶可及止。予曰。何日都事發行乎。在學曰。俄於待漏院。聞於下隸言。則發於初二日云矣。民始曰。喬桐雖近。乃是絕島。陸地雖遠。乃是減等。方今懲討之典不行。亂逆之類。不知朝廷之尊公議之嚴。豈不痛哉。性源曰若使在喬桐則外人不敢通矣。一朝出陸。誰不通之。予曰。出陸後荐棘好矣。樂性曰。坡州是渠墓下。何以作籬於家乎。予曰。終日相持。得無悶乎。樂性曰。亟從臺請。實合於義。而以殿下聖念。縱不賜允。豈合減等。而區區之望。惟在依前。還爲臣等之罪也。予曰。雖以諫臣論啓言之。旣以亟正邦刑爲請。則豈可以還發配所爲請乎。命善曰臣等方出胥命矣。臣等何面目。不得請而抗立於朝乎。時俊曰。臣向自嶺臬解歸。聞有鄭妻出陸之敎。而旋因政院繳還。卽收成命。雖是過境。猶切驚憤。況今發遣都事。使之出陸。有若輕罪薄罰。循例量移者然。隄防已盡壞了。亂逆無所懲畏。而且傳旨不由政院。公文不關金吾。巨魁大慝。只送一价。而移置無難。則喉院何用。王府何用。又將使大僚諸宰。而置之無所用之地。若此而國不亡者有之乎。還收出陸之命。亟允合辭之請。予曰。向日傳敎中已諭矣。非謂其罪有一分可恕也。方當無前之邦慶。干犯不輕之類。莫不蒙疏蕩之典。如鄭妻之罪盈惡極。而有此移置之命。予意專出於追念 先朝鍾愛之聖意也。律名無減。爲公法也。由島遷陸。伸私恩也。噫明義一部義理。炳若日星。萬一有些毫窒礙之端。予豈忍發此敎也。且以明義錄中所載者觀之。伊時不但不施島置之律。幷與城外出置而未之擧焉。今玆處分。豈無商量乎。在昔日世龍妻事。廷臣或多贊揚之語焉。鄭妻負犯。雖浮於世龍妻。而諸臣何不諒予心乎。且以處分言之。世龍妻則全釋。而鄭妻則雖有島陸之分。出置則一也。不必過加爭執矣。至於臺啓未究竟之前。如是酌處。已例斑斑。非今斯今。所欲引諭。殆難勝言。卿等之有若無列之事然者。反欠於誠實底道理。卿等勿復煩請。塾等曰。自昨夜仰達者。惟爲國事。臣等職忝喉院。不卽聞知。皆臣等之罪也。雖以德相事言之。欲食人參云云者。其凶可知矣。誠可痛矣。時偉曰。如是則龜柱亦生心歸家矣。有防曰。若空出則徒歸文具而已。予曰。日已晩矣。其退出。
정조 7년 · 강
命次對。過齋後待下敎來會。
정조 7년 · 강
召見下直守令于誠正閣。
정조 7년 · 목
予曰。守令次第進前。伊川府使洪檍進伏。予曰。久不見矣。幸今復出仕路。檍曰。四年廢枳之餘。聖恩天大。置諸衽席之上。結草之願。徒切于中矣。予謂珍島郡守李瀁曰。七事。仍敎曰。爾以武夫。何以興學校乎。學校之名何義也。瀁曰。學是太學之義。校是鄕校之稱。予曰。以何書敎儒生乎。瀁曰。臣雖武人。將欲以四書三經勸課矣。
정조 7년 · 강
命領議政徐命善等。勿待命。
정조 7년 · 목
政院啓言。領議政徐命善。左議政李福源。右議政金熤以爲。誠未格聽。罪著緩討。惶懍之極。措躬無地。走伏金吾。恭俟嚴誅云。仍納命召。何以爲之。敎以卿等之擧。萬萬過中。勿待命事。遣史官傳諭。仍傳命召。又啓言。領敦寧洪樂性。判府事鄭弘淳李徽之。走伏金吾。恭俟嚴誅云矣。幷敎以。卿等之擧。萬萬過中。勿待命事。遣史官傳諭。
정조 7년 · 강
命藝文提學徐有隣重推。更爲牌招。
정조 7년 · 목
有隣再牌不進。敎以。付之官師之規。不宜過加引義。況本兵之事。又不關於代撰之任。則如是違牌。無意行公。事體所在。萬萬乖當。從重推考。更爲牌招。違牌傳旨勿爲捧入。
정조 7년 · 강
以金履禧爲承旨。尋遞。以沈豊之代之。
정조 7년 · 목
敎曰。承旨前望單子入之。○政院。以履禧在外。啓請變通。敎以。許遞。前望單子入之。
정조 7년 · 강
遞承旨尹塾李在學趙時偉林錫喆李夔。
정조 7년 · 목
敎曰。諸承宣旣見大臣批答之後。猶此求對。終日守閤。此無異强廹。竝遞差。
정조 7년 · 강
命承旨遞差分揀。牌招齋宿。
정조 7년 · 목
因承旨有闕政稟。敎以。享日不遠。俄者遞差之命。不過體例間事。分揀。竝卽牌招齋宿。又因諸承旨牌不進傳旨。敎以。何敢違牌乎。此傳旨勿施。使之申飭入來。
정조 7년 · 강
遞兵曹判書徐有隣。以鄭好仁代之。
정조 7년 · 목
政院。以藝文提學徐有隣無意膺命啓。敎以。政官每以大政爲瓜期。兩銓之長。一許一否。已涉斑駁。今者處義。雖曰太過。因此一伸廉隅。亦無不可。兵曹判書徐有隣本職許遞。祭文斯速撰進。又敎曰。本兵之長。不容暫曠。況今動駕隔日。兵曹判書前望單子入之。又敎曰。向來事非堂上所知。況別般申飭之委折。聞於供辭。可以知已。判書鄭好仁給牒敍用。不可事同而罪異。其堂上竝分揀。
정조 7년 · 강
時原任大臣聯箚。請還收鄭妻出陸之命。賜批。領議政徐命善。判府事鄭弘淳李徽之。領敦寧洪樂性。左議政李福源。右議政金熤。
정조 7년 · 목
聯箚略曰。臣等於夜中。忽聞禁府假都事狀啓到院。始知有鄭妻出陸之命。相率求對。沫血力陳。冀寢成命。誠淺言拙。未回天聽。國法漸弛。義理將晦。殿下若以臣等之言爲可。則移置之命。亟宜反汗。以臣等爲不可。則不誠之罪。亦宜重勘。而不用其言。又不賜其罪。臣等進無以藉手事君。退無以擧顏對人。更加三思。先收鄭妻出陸之命。繼允三司之請。以嚴邦憲。批以。憲長擧條批旨。卿等想已見之。今雖爲批於卿等。恐無以易此。此不更及。而觀此箚本遣辭。旣如是其嚴正。繼又有萬萬過中之語。待大臣之義。有難一味牢拒。因其所到地設圍。則雖有島陸之別。徍名反有重焉。豈不是恩法兩行之擧乎。卿等安心勿辭。仍卽出而視事。仍命遣史官傳諭。
정조 7년 · 강
玉堂聯箚請鄭妻出陸。亟收成命。賜批。應校徐有成。校理洪仁浩。副校理尹㬦。修撰李度謙。副修撰金履正尹得孚。
정조 7년 · 목
聯箚略曰。臣等卽伏聞假都事梁埉。以鄭妻出陸侯風事。狀啓到院云。此何事也。殿下不詢于大臣。不有其臺啓。乃有此前古所無萬萬過擧。臣等不勝心膽俱裂。伏願亟收成命。招還都事。仍久三司之請。批以。已諭院議之批矣。○再箚略曰。臣等俄於前席。以鄭妻事。迭陳所懷。天聽邈然。相率退出。益不勝抑鬱之至。噫殿下所以屈法伸恩者。殿下旣受以爲過。臣等所以瀝血仰奏者。而兪音尙寂。大臣胥命。氣像愁沮。百僚奔逬。公憤愈激。深思改圖。亟允三司之請。批以。已諭於大臣之批矣。
정조 7년 · 강
遣承旨詣 宗廟永寧殿。奉審摘奸。
정조 7년 · 목
祈穀大祭在再明也。
정조 7년 · 강
命祈穀亞獻官以下。益加齋沐。典祀官以執事中擬入。
정조 7년 · 목
敎曰。上辛祈穀。卽爲民祝豐年之擧。亞獻以下諸執事。各別齋沐之意。招致備邊卽。傳于大臣。大臣發遣備卽。享官配享官等處。另加嚴飭。雖以近待之臣言之。益加齋沐之意。該房知悉申飭。又敎曰。今聞該房言。典祀官今日已進去。而不可不變通云。奉常正。以淸齋執事中口傳擬入。使之進去。
정조 7년 · 강
命諸承旨過齋後求對。玉堂以文字書入。
정조 7년 · 목
因諸承旨求對啓辭。敎以。當此致齋之時。不宜煩聒。過齋後求對。又因玉堂求對。敎以。當此致齋之時。有難酬應。以文字書入。
정조 7년 · 강
遞承旨尹塾李在學沈豊之。
정조 7년 · 목
敎曰。都承旨許遞。又敎曰。左承旨聞有實恙。無以供劇。許遞。又敎曰。祀典何等莫重。而淸齋摘奸之稟。謂以忘置。尙不提奏。雖因院中紛擾之致。不可無警。該承旨遞差。
정조 7년 · 강
命政官牌招開政。吏曹參判鄭昌順原疏捧入。
정조 7년 · 목
政院。以承旨有闕。啓請政官牌招開政。久之。敎以。奠幣贊爵官。不可不備員。吏曹參議今日政亦爲差出。又以昌順再牌不進啓。敎以。所謂情勢果何事也。然則原疏捧入。
정조 7년 · 강
吏曹參判鄭昌㥧。上疏請勘。賜批。
정조 7년 · 목
疏略曰。臣一再行政。瘡疣百出。臣方自訟。何待人言。今以奉常正韓宗纘之檢擬。卽聞大僚之公座論斥。至擧明義之干犯爲言。其爲罪戾。實無所逃。親享隔日。駿奔義重。不敢言私。黽勉隨行。而銓地一步。進身無路。亟削臣職。仍勘臣罪。批以。大僚公坐論斥。未詳本事。卿其勿辭行公。
정조 7년 · 강
時原任大臣聯箚討逆。賜批。領議政徐命善。判府事鄭弘淳李徽之。領敦寧洪樂性。左議政李福源。右議政金熤。
정조 7년 · 목
聯箚略曰。臣等求對而誠未格聽。胥命而罪未蒙勘。進退無路。憂憤交中。噫元惡大★(敦+心)。而薄置之隔一帶僅百里之善地。使之至今偃息。而任便居住。三司爭之而不能得。國人討之而卒無事。殿下雖以爲恩法兩行。而臣等但見其有恩而無法也。至如圍置。尤係重律。惡逆而置諸近畿。而加以圍蘺。似此法例。未曾聞見。是則空有加律之名。實歸減等之科。此豈臣等積誠籲天之義。而亦惡在我聖上抑私恩循公議之盛意也哉。伏乞幡然改命。以答輿情焉。批以。箚中所謂空有加律之名。實歸減等之科云云。誠莫曉也。島配與荐棘。輕重大異。蓋予本意。只在於伸公法而寓私恩也。出陸之典。雖似傳輕。加棘之律。實欲從重。卿等之如是爭執。豈不萬萬過當乎。若使所到地加棘傳敎。早卽頒布。罪人必不至新定配所。卿等諒之諒之。仍命遣史官傳諭。
정조 7년 · 강
政院議啓討逆。賜批。左副承旨趙時偉。右副承旨林錫喆。同副承旨李夔。
정조 7년 · 목
議啓以爲。臣等登筵而言未仰格。守閤而誠未上孚。憂憤欲死。卽又見畿伯狀本。則罪人鄭妻。已安接於渠之墓舍。此何事也。噫巨魁大慝之貸頭假息者。凡幾箇矣。自下爭執。輒皆靳持。臣等不能無憾於天地之大也。更加聖斷。明施邦憲。批以。朝啓之今始下批。誠以淸齋時有難酬應也。爾等勿煩。
정조 7년 · 강
遞吏曹參判鄭昌順。以趙時偉爲吏曹參議。
정조 7년 · 목
敎曰。大臣之公坐論斥。果有說出姓名之事。而干犯名義云云。又指銓官耶。未知本事委折。有難指一下敎。問于銓官以啓。○政院啓言。問于吏曹參判鄭昌順處。則以爲昨日籌司稠坐。右相以韓宗纘之檢擬奉常正。有所論斥。干犯之說。雖指見擬之人。甄用之責。實在檢擬之人。公坐之論。異於私室。大臣之論。嚴於庶僚。自處之道。不敢晏然。伏地俟勘云矣。敎以。然則一伸廉隅。無所不可。許遞。親享在明。進幣酌酒奠幣酌酒之官。不可不備員。吏曹判書金鍾秀去來。斯速封入。參議前望單子入之。待下批牌招開政。
정조 7년 · 강
遞掌令嚴思晚獻納金履鏞。
정조 7년 · 목
政院。以臺諫在外。啓請變通。敎以。與未肅拜人許遞。
정조 7년 · 강
有政。吏曹參議趙時偉進。
정조 7년 · 목
以吳載純尹承烈金宇鎭李時秀爲承旨。徐有成爲執義。李太亨爲副校理。鄭昌順爲兵曹參判。李宗燮爲掌令。尹尙東爲獻納。
정조 7년 · 강
遞承旨尹承烈。以朴天行代之。
정조 7년 · 목
政院。以承烈在外。啓請變通。敎以。許遞。前望單子入之。
정조 7년 · 강
命總戎使李昌運。仍任前職。
정조 7년 · 강
以尹塾爲副總管。金光國爲戶曹參判。
정조 7년 · 목
敎曰。副總管前望單子入之。又敎曰。戶曹參判前望單子入之。又敎曰。薦俎官預差。不可不備。戶曹參判待下批。牌招察任。
정조 7년 · 강
命洪忠兵使狀啓。草記稟處。
정조 7년 · 목
洪忠兵使田文顯。以軍需錢蕩減事狀啓。敎以。草記稟處。
정조 7년 · 강
詣 社稷齋宿。
정조 7년 · 목
具遠遊冠絳紗袍。乘輿出協陽門。詣仁政殿月臺。行親押禮訖。乘輿出仁政門外降輿。乘輦出敦化門。至琮沈橋。敎曰。洞口極甚狹隘。軍兵皆令解甲。還宮時亦勿着甲事分付。至社稷門外降輦。乘輿入至北神門外。降輿入西神門。詣壈上奉審。仍詣省器位省器。詣省牲位省牲訖。乘輿入齋室。○敎曰。閣臣入侍。沈念祖鄭志儉進伏。予曰。內閣所印綸音。當分送各道。而齎去之際。禁軍多數定送。則沿路諸邑。不無貽弊之慮。量其附近道。兼送一兩人也。念祖曰。誠好矣。
정조 7년 · 강
頒賜綸音于諸進。
정조 7년 · 목
敎曰。今以御製綸音四百三十一件下送。其中三件留置京卿營門。兵營頒二件。水營及防禦邊地各鎭各頒一件。道內長官各頒二件。其餘列邑各頒一件。又自卿營翻刻印出。追後頒給列邑。而大邑則十餘件。小邑則六七件。量宜分送。使各其邑。廣布坊曲。而今此綸音。係是明亂逆之源委。斥符䜟之誑惑。竝及朝家殲魁宥從之意。衛正闢邪之旨。蓋欲使遐鄕愚迷之類。咸得開曉。以底維新之化也。卿其體此至意。先自營門。聚會校院儒生及坊曲士民。詳細讀諭。仍又申飭守宰。使各其邑依此擧行。校院各藏一件翻刻後。士民中如有願印者。亦爲許印。期於廣布。雖窮鄕僻隩。俾無一民不知之弊。擧行形止。爲先狀聞事。下諭于諸道監司。
정조 7년 · 강
諭開賑兩道監司處。
정조 7년 · 목
敎曰。自有去秋圻湖大歉。予之不遑寧息。已踰歲矣。宰夫以時進膳。輒思頷顑之民。直欲包于簞盛于臺。遍及于蔀屋。而不可得也。噫稅則蠲。糴則停。蠲者停者。雖免鬻鼎賣屋之苦。有何餘粟。能及窮春。又況不蠲而不停者乎。歲前之幾巡救急。見救者容或免浮黃之色。不見救者安知無癸庚之呼乎。方今開春有日。賑事已始。嗟予無依無告之民。能不于溝壑。不于道路。而安堵待哺否歟。賑之難有四。飢口之虛實易蒙也。穀品之精粗易雜也。斗升大小易換也。鹽醬之醎酸易混也。失此四者。與不賑等耳。故予又聞之。小民或事傭賃者。或事薪樵。終歲勤動。無穀可生者。固所矜惻。自在付食。而至於前銜朝官曁夫章甫之士。恥於其名。忍飢不願。又其中班族婦女之窮寡者。旣難呼籲。且乏僮僕。莫之自衒。坐而見漏。如此之人。守令躬行閭里。極意搜訪。宣布曉告。抄出分受。毋令一人不獲其所。歉歲開賑。終古何限。而必稱益州之韓。靑州之富。以其一箇誠字。貫徹民情故耳。軒歧之聖於醫。龔黃之工於治。亦是誠而已。毋泥於古。毋拘於常。盡吾誠做將去。無令韓富。專美有宋。兩道賑資。已令區劃。發公倉賑國民。若無事乎別般拮據。而予自嗣服以後。凡係內需之用。一切省減。以其應入。別儲一帑。予非私其財也。蓋爲吾民水旱饑饉之資也。別施恩澤。況有國朝故事。今下京畿錢六千緡。胡椒二百斤。洪忠道錢四千緡。胡椒一百斤。卿其衹受。酌量均排於設賑諸邑。以補其不足。噫投醪於水。水豈有味。而所相感者心也。此物雖薄。亦庶畿知予臨御膳思篰屋之至意也。九重覓邃。莫能躬察。則所恃者。方伯與守宰也。抄一口分一粟。若予之臨視。夙宵憧憧。毋怠毋忽。活我窮民。以奏膚公。勤則有賞。慢則有罰。予又河多誥。雖在之次或稍實之邑。窮春民情。想必艱食。凡無撫摩之方。亦豈間於尤甚之處也。予方。宿齋于宮。衹詣 社稷。以今上辛之日。躬薦牲幣。玆於 享所。所庸十行。卽爲民祈豐年之意也事。下諭于京畿洪忠道監司處。
정조 7년 · 강
以嚴璹爲分內醫提調。
정조 7년 · 목
敎曰。今後經宿動駕時。藥院分提調一員差出入直事。分付。
정조 7년 · 강
社稷署儀軌。命續續添錄祭儀圖式。捧講肄習門禁淸齋。申明分付。
정조 7년 · 목
敎曰。本署事面。何等莫重。而無可考之文蹟。所謂膽錄册子。亦不過斷爛殘編。以 廟署言之。有儀軌焉。有謄錄焉。本署之汔無此等書蹟。大是欠事。始雖未遑。復何因循。本署 祭禮 祭式壇壝館舍及其他流來事實。無臣無細。彙分類次。成出一通。名之曰 社稷署儀軌。藏于本署。繼此續續添錄事分付。又敎曰。 廟社事體一般。而 太廟有朔望酌獻五時大 享。廟官擧行。庶免生疏。至若本署。只行春秋及臘日大 享。以是之故。 祭儀不無錯糅之歎。年前來此。已有飭敎未知伊後。果能一一遵行。圖式則捧講。儀節則肄習乎。且以署卽言之。間多不擇。亦安望事事修擧。以此意令都提調知悉。另加察飭。又若門禁與廟宮。亦無異同。而解弛日甚。復或有平服出入壇門之事。勿論卽官或部將。隨現重勘。斷不饒貸。亦爲嚴飭。入直官淸齋一宿然後就直。若値不時替直過一宿奉審。亦有 先朝揭板受敎。依此遵行之意。更加申明分付。
정조 7년 · 강
命親享後。門內修掃。來告政院。
정조 7년 · 목
敎曰。近於親享之後。門內必令淨掃。翌曉仍遣宣傳官摘奸。便作應門之例。此後雖無受敎。署卽率部將軍人。卽爲修掃。來告政院事。定式施行。
정조 7년 · 강
太廟展謁。命十一日爲之。
정조 7년 · 목
因禮曹推擇啓稟。有是命。
정조 7년 · 강
推禁衛大將李敬懋。
정조 7년 · 목
因銅龍門入直禁衛營把總望單子。敎以。闕內入直。事體自別。初何不以在京無故人差出。致有每每疊點之擧乎。該大將推考。在外把總改差。
정조 7년 · 강
遞都總營金華鎭。以徐有慶代之。
정조 7년 · 목
敎曰。都總官金華鎭許遞。其代口傳差出。
정조 7년 · 강
行 社稷祈穀大祭。
정조 7년 · 목
時至。具冕服乘輿出齋室。至北神門外降輿。入西神門就版位。行四拜禮。詣盥洗位盥手。禮儀使禮曹判書鄭尙淳。導詣社壇。陞自北階。詣 神位前。三上香奠幣。進幣酌酒官吏曹參議趙時偉。奠幣爵酒官守禦使鄭民始。次詣后土氏神位前。上香奠幣。次詣 國稷神位前。上香奠幣。降復位。捧俎官奉牲匣以入。薦俎官戶曹判書李牲源。以次跪奠。行各位初獻禮。大祝副司果李度謙李太亨尹東晚尹長烈。讀祝文訖。亞獻官領議政徐命善。終獻官判府事李徽之。行禮如儀。行飮福禮望燎禮。禮畢出。而神門。過北神門外。乘輿入齋室。少頃。具遠游冠絳紗袍。乘輿出齋室。至 社稷門外。降輿乘輦。○敎曰。左右植炬。與民家密邇。易致生火。招致該部官員及京兆郞廳。各別申飭事分付。入敦化門至協陽門降輦。乘輿還內。
정조 7년 · 강
領府事金尙喆陳箚自引。賜批。
정조 7년 · 목
箚略曰。臣乞身之苦情至懇。尙未蒙體諒。病隨齒添。跡疏班聯新年端門之朝會。不能參或造之列。近日大僚之爭覆。不能效同聲之討。論其辜犯。合被大何。有臣如此。生不如死。悚惕無地。短箚自訟。亟降威譴。以礪頹網焉。批以未參班行。何庸過加引讓。卿須安心勿辭。加意善攝。仍命遣史官傳諭。
정조 7년 · 강
京畿監司李亨逵。上疏自引。賜批。
정조 7년 · 목
疏略曰。鄭妻出陸之命。此何擧也。臣則適忝藩臬。未能伸沫血之請。忽於日昨。島報州牒踵至。而罪人已出海移陸矣。只知急於馳聞。未及細加斟量。以數行形止。蒼黃封發。及見喉院議啓。大擧前失。罪固難逭。昏謬之責。無辭可解。玩揭之目。實所自招。噫鄭妻是何等劇逆。而移置墓舍。偃便自在。雜人往來。防守解弛。臣果嚴飭該牧。凡係防禁等節。使之不少弛心。而至於修啓之時。未能措辭仰塵。臣罪至此。實合大何。特降誅罰。亟治臣罪。批以。嚴加防守。在卿毫無可引之端。卿其勿辭行公。
정조 7년 · 강
大司成李文源。疏辭新除國子之任。賜例批。
정조 7년 · 강
獻納金履鏞。疏陳病狀乞遞。仍請臺啓快降兪音。賜批。
정조 7년 · 목
疏略曰。館職臺銜。除旨聯翩。一望之內。乍解旋叨。惝怳踧踖。罔知攸措。臣於見職。苟有可强之勢。豈敢不踼蹶。而顧臣素患風痺之症。越添。昏倒不省。轉側須人。雖欲蠢動。其勢末由。亟遞臣職。勿復檢擬於三司之職。臣於垂死之中。伏聞假都事梁峽。以鄭妻出陸。候風馳啓到院云。此何事也。假息近島。已是失刑之大者。而今乃不循大臣。不有臺啓。有此無前之擧。臣竊不勝憂憤之沈。更加三思。快降兪音。批以悉諭諸批矣。
정조 7년 · 강
敦寧都正金勉柱。上疏自引乞遞。賜批。
정조 7년 · 목
疏略曰。臣猥以無似。偏蒙出常之恩。一朝超秩。榮顯太驟。人言之來。理所必至。畢竟司直之論。果發於臣待罪灣府之日。而其所臚列。皆據實而非誣。至若禁直密附云云者。雖容易。當之者豈不痛冤乎。臣不幸與國榮。戚屬不遠。臣不能逆覩痛絕。又不能覷破聲討。身名僇辱。終至狼狽。日夕訟愆。惟斧鉞是俟。敦府特除。忽下於省楸之日。雙擎九頓。心神驚怳。莫知措躬之所也。臣受恩罔極。辜負至此。罪累之縱。旣難冒進。亟收臣職。永刊仕籍。以安微分。批以。意在甄復。爾其勿辭察職。
정조 7년 · 강
執義徐有成上疏。請鄭妻出陸亟寢成命。當該府使削職拿問。賜批。
정조 7년 · 목
疏略曰。鄭妻出陸之擧。此何事也。海島假息。猶有一帶之限。畿甸移捿。殆不百里而近。思之及此。尤豈不懍然。赫然改圖。亟寢成命。仍從三司之啓焉。又有駭惋者。方其假都事之下去也。不由王府。不資營關。只是一紙察諭而已。守土之臣。略不疑焉。遽然奉承。使莫重罪人。穩度海門。平日之不善防閑。推此可知。當該府使爲先削職。拿問定罪。斷不可已也。批以。兩件事。竝不允。
정조 7년 · 강
校理洪仁浩。副校理尹㬦。修撰李度謙徐美修。副修撰金履正尹得孚等聯箚。請鄭妻亟正王章。賜批。
정조 7년 · 목
聯箚略曰。臣等守閤而未蒙方寸之許借。書進所懷而秪承數字之例批。殿下處分之只知有私恩。不恤其公法者。一至於此哉。噫鄭妻陷天之惡。固已貫盈難貰。而卽伏聞畿伯狀啓之到院者。已至陸地出置之境。殿下何爲而作此非常之擧也。到此地頭。當律之夬施。日急一日。亟正王章。夬副輿情。批以。已諭於院啓之批矣。
정조 7년 · 강
命十一日輪對後。日次爲之。
정조 7년 · 목
因政院輪對頉稟。有是命。
정조 7년 · 강
命京畿都事代行狀啓還下送。捧納承旨遞差。
정조 7년 · 목
因京圻都事李顯默綸音衹受代行狀啓。敎以。院啓云云。不過就事論事。況今嚴加防守。本事可謂皮之不存。此時圻儒。豈可引義。此狀啓還下送。日供文書及狀本。皆令還下送。道臣依例具銜狀啓事回諭。又因代行狀啓。敎以。此大關國網。此等狀啓。何可捧入。況藩臣事體。又與在朝卿宰自異。行敎之下。焉敢乃爾。此狀啓還下送。捧納承旨遞差。使之斯速修正上送。○敎曰。承旨前望單子入之。待下批牌招察任。
정조 7년 · 강
命翰林召試。便殿爲之。
정조 7년 · 목
敎曰。翰林召試。明日爲之。○因政院何處所啓稟。敎以。便殿爲之。侍衛置之。只試所承旨與他承旨一員入侍。幷依親試例擧行。
정조 7년 · 목
敎曰。有行公諸臺。而獨自求對。前所未聞。後弊所關。執義徐有成從重推考。
정조 7년 · 강
命討逆後陳賀。十五日爲之。望祭兼行告由。
정조 7년 · 목
禮曹啓言。今此討逆後告 廟社 景慕宮陳賀頒敎吉日。令日官推擇。則今二十五日爲吉云。同日曉頭。先行告祭於 宗廟永寧殿社稷景慕宮。而辰時頒敎事。請知委擧行。敎以。以十五日爲之。望祭兼行告由。只京司及兩都封箋。此蓋出於除民弊之意。而至於同慶之典。不可不念。赦文衹受後。放未放依例修啓事分付。箋文旣以近日賀儀之洊疊。只令京中封進。況方物物膳乎。當殿及各殿所進。政府六曹兩都外。亦竝除之事分付。又啓言。大殿 王大妃殿 惠慶宮中宮殿方物物膳。一依別陳賀時物目數爲封進。而頒敎日未及來到。追後封進。旣有前例。急速擧行之意。請分付諸道及兩都。敎以。已下敎矣。
정조 7년 · 강
命綸音活印唱準以下。別單書入。監印堂上沈有鎭。賜熟馬一匹。
정조 7년 · 목
敎曰。近來綸音膽書之際。每致遲滯。雖以從便之意。使之活印。而外閣工匠輩。前後勞役不些。唱準以下員役匠手。自去秋京圻綸音完役日子。自本閣區別。別單書入。監印堂上沈有鎭。特賜熟馬一匹。
정조 7년 · 강
命上黨山城軍需錢餘債之指徵無處。蕩減。
정조 7년 · 목
備邊司啓言。洪忠兵使田文顯狀啓。有草記稟處之命矣。卽見其狀本。則以爲上黨山城軍需錢放債。大爲民弊。戊子年折半蕩減。已丑又爲作米。而卽今未捧之數。猶爲二千四百十九兩。依舊還餉例。一倂蕩減事。請令廟堂稟旨分付矣。餘債之指徵無處。帥臣旣以纖悉論列。當此惠澤旁流之時。宜有一視蠲恤之政。幷令蕩減俾除民事。請分付。允之。
정조 7년 · 강
改差郭山郡守李宅永。
정조 7년 · 목
宅永。以親年呈狀。吏曹啓請改差也。
정조 7년 · 강
判下兵曹 宗廟展謁 永禧殿儲慶宮毓祥宮景慕宮展拜時軍兵磨鍊草記。
정조 7년 · 목
因該曹草記。敎以。禁將率禁御兩營出入番鄕軍及本營騎士。爲先後廂。元入直軍勿以訓局出番軍替代。以訓局各處入直中量宜替把。以除軍兵疊役之弊。禁軍與入番四番隨。駕留陣置之。
정조 7년 · 강
飭分賑守宰道臣。
정조 7년 · 목
因慶尙監司李秉謨分賑狀啓。敎以。畿湖綸音已諭。從當另考勤慢。道臣先自惕念。仍又膽關。嚴飭守宰。雖一民有損瘠流離之患。隨現重繩。斷不饒貸。以此意先爲嚴飭該道臣處。○敎曰。京圻慶尙道設賑狀啓。次第來到。而獨於湖西。尙無登聞。向來申飭之意。果安在哉。合廟堂更加嚴飭。
정조 7년 · 강
判下諸道到配罪人啓本。
정조 7년 · 목
因咸鏡監司徐有寧。到配罪人車允河等開坐啓本。敎以。另加嚴飭保授。仍又嚴禁雜人。萬一一毫疏忽。該守令當拿來。繩以重。律道伯亦難免重飭以此意今日內行會事。分付該府。又因北伯到配罪人開坐啓本。敎以。皆是放蒙罪人。則此啓本何以來到乎。令該曹相考草記。又因全羅監司朴祐源罪人千萬到配啓本。敎以。後因他道。此等罪名之擧蒙疏放。一體使之放送。則何以減等樣登聞乎。令該曹相考草記。仍令放送。又因濟州牧使李文赫罪人韓尙得到配啓本。敎以。島中罪人之名數甚多。移配他道事分付。
정조 7년 · 강
緘推濟州牧使李文赫。推全羅監司朴祐源。
정조 7년 · 목
濟州牧使李文赫。以閑良金光潤山訟決折事狀啓。敎以。似此査啓。前所未聞。渾淪糢糊。全失訟理之體。特敎行會之意。果安在哉。該牧使爲先緘辭。從重推考。令道臣嚴飭。更爲指一狀聞。後復如許。何恤迎送之弊。雖以道臣言之。若能嚴明分付。牧使所謂。必不如是庸劣。該道臣亦爲推考。
정조 7년 · 강
命李膺燁等附過放送。南寅老等勿爲拿來。
정조 7년 · 목
義禁府啓言。前漢城判官南寅老。前中部都事柳東亨。前東部都事李膺燁。前西部都事金斗應。前南部都事許㵓。前北部都事鄭宗柱等。竝拿問處之事啓下矣。應燁宗柱。今方拿囚。寅老斗應。俱在任所。東亨時在醴泉地。依例拿來。㵓身故請勿論。敎以。此時守令往來之弊。不可不念。況是宥旨前事。已就囚人附過放送。未拿來人。特爲付過帶職。勿爲拿來。皆令今日內擧行。近來政院擧行。事事駭然。雖以今日言之。前司諫金翊休留院疏。分然掩置。午後入啓。此等文書亦安保其劃。卽分付。該房惕念。因金重行洪宣輔囚單子。敎以。此時卽官。不可輕遞。況今當朔發賣。期日不遠。幷今日內附過放。使之着念擧行。凡事久則易致怠忽。今朔抄戶增拔。何以爲之乎。判尹持文書。待開門來待。放送卽官。先放後草記事。一體分付。
정조 7년 · 강
執義徐有成。避嫌乞遞。賜批。
정조 7년 · 목
避嫌略曰。目見鄭妻之量移。德相之徑斃。憂憤所激。懲討義急。冒沒詣臺。擬陳所懷。而適値多臺違牌之時。不得已獨爲求對矣。卽伏見傳敎下者。辭旨截嚴。至下問備之命。臣惶愧無地自容。其何可。冒據臺次乎。遞斥臣職。批以。違牌臺諫之罷職傳旨捧入者外。亦有行公臺諫。則爾獨請對。有乖臺體。勿辭
정조 7년 · 강
召見黃海監司沈念祖于誠正閣。
정조 7년 · 목
辭陛也。○予曰。今於海伯。所可勉者三也。一則民隱不可不察也。一則凶徒不可不戢也。一則海西守令勝於監司。抑守令又是急務。三者俱擧。則其他怨言。予豈信之也。念祖曰。謹聞命矣。敢不竭力報效乎。
정조 7년 · 강
行召對于誠正閣。閣臣徐有防。承旨沈有鎭。玉堂沈基泰林道浩。假注書沈晉賢。兼春秋金鳳顯。史官李崑秀。
정조 7년 · 강
遞承旨趙時偉金宇鎭。以李在學沈豊之代之。尋遞豊之。以李文源代之。
정조 7년 · 목
敎曰。在承旨右承旨許遞。前望單子入之。又敎曰。右承旨見有實恙。果難供劇。許遞。前望單子入之。
정조 7년 · 강
命京兆堂上辭單。切勿呼望。
정조 7년 · 목
因左尹李柱國初度呈辭。敎以。此時京兆堂上。豈可輕遞。此呈辭還給。發賣分給前。該堂辭單。切勿呼望。
정조 7년 · 강
命時因李義逸等放送。
정조 7년 · 목
因義禁府全州前判官李義逸議處草記。敎以。係是宥旨前事。發覺又在赦前。分揀付過放送。又因延安前府使李樂培。康翎縣監李燁等議處草記。敎以。樂培除刑推議處。燁則旣不騎船領運。臭載之時改邑之事。俱非所知。分揀放送。此時守令。不可曠任。使之當日下送。
정조 7년 · 강
判下秋曹擊錚人原情。
정조 7년 · 목
刑曹啓言。金山居金聲俊。爲邑守願留事也。原情勿施。請考律勘處。敎以。此等事。勿爲論罪。旣有 先朝下敎。分揀放送。又啓言。西部居徐宗興。爲導掌。役價不得受食事。原情勿施。請考律勘處。允之。敎以。編配之多。亦甚可悶。自本曹懲治。因此惠之。安知更無此等呼冤之擧。令該曹申飭各宮房。俾無更訴之弊。
정조 7년 · 강
遣承旨。詣受 香諸處。奉審摘奸。
정조 7년 · 목
南壇三角山木覓山漢江節祭。在明日也。
정조 7년 · 강
召見輪對官于誠正閣。
정조 7년 · 강
召見藥房提調于誠正閣。都提調徐命善。提調鄭民始。
정조 7년 · 목
敎曰。藥房都提調提調入侍。○命善曰。元子宮泄候何如。予曰。差勝矣。予曰。今春 陵幸之停止。蓋出除民弊之意。方當三路設賑之時。京畿爲尤甚。擧皆頷顑。民不聊生。若於此際。添以一分之弊。則豈不傷念處耶。春秋拜展。雖是莫大之禮。而有時停止。旣多已例。今番則姑停止矣。命善曰。聖念至此。不勝欽仰矣。予曰。今番增廣。有館試取士之額云。元數三百人內。分取京鄕。而又除五十人。則爲生進之人。雖云幸矣。旣豈非多士抑鬱之處耶。此非該堂登筵定式之事。又無草記稟處。而忽作館試之規者。果何事耶。命善曰。增廣元無館試之規。而今番則館試設行云云。此必是該曹疏忽矣。民始曰。以分三所節目。率易啓下。仍爲館試之規云矣。承旨李在學曰。增廣館試。只爲圓點設。而旣罷圓點之後。則可謂皮不存。而循例啓下。未可曉也。民始曰。節目未及周詳。有此館試之事。故該曹臨時更爲草記云矣。予曰。瀋陽使又當差遣。使命旁午。民邑之弊。實甚可悶矣。民始曰。別使則自前以京盤纏出給。然亦豈無貽弊之端乎。予曰。如有恩典。則以兼謝恩使差出爲好耶。命善曰。聖敎至當矣。予曰。海伯辭陛時。以三條下敎矣。前伯事萬萬駭然。必須振刷。然後可成治效矣。命善曰。新伯雅量。必善爲矣。予曰。近來虎患。無處無之。至於靑石洞近處。多有此患云。靑石洞爲西關大路。其爲民害。甚是不少。誠非細慮矣。命善曰。以捉納觀之。可知熾盛矣。
정조 7년 · 강
行召對于誠正閣。承旨林錫喆。閣臣徐龍輔。玉堂沈基泰嚴思晚。假注書沈晋賢。兼春秋金健修。史官李崑秀。
정조 7년 · 목
講國朝寶鑑。○予曰。林道浩不爲行公乎。基泰曰。旣有疾病。故試役不得已呈遞。而至於館職。姑爲行公矣。予曰。金方行兪漢敬。去就如何。思晚曰。雖一謝恩命。情勢俱難供職。姑不入直矣。
정조 7년 · 강
命守令差除。叧飭銓曹。
정조 7년 · 목
副校理沈基泰啓言。 中宗大王卽阼以後。恤民之政。靡不容用極。而直提學趙舜陳戒疏中。以恤民隱作一條目。蓋出於仰請加勉之意也。臣新從湖邑而來。敢以湖邑所目見者仰陳矣。昨年災結。依道臣加請。特敎準許。舊還最久條蕩減。新還亦令停捧。年作亦除耗。使之當節許捧。恩綸荐頒。德意藹然。宣布之日。愚夫愚婦。莫不攅祝。殿下恤民之政。至矣盡矣。若言其恤民隱之本。則亶在於選擇守令也。守令選擇然後。德音可以對揚。實惠可以下究矣。凡守令差除。叧加選擇。是臣區區望也。敎以。出擧條叧飭銓曹。俾有實效也。
정조 7년 · 강
命注書趙衍德。分揀放送。
정조 7년 · 강
命注書李祖承。口傳還付翰林。
정조 7년 · 강
命贈禮曹判書李鎭衡議諡。